Man in hof ná hy hom glo as polisieminister voordoenDaar is verskeie Facebook-profiele in Bheki Cele se naam (Foto: Skermgreep) Zakhele Morris Nkosi (34) het Donderdag in die Witrivier-landdroshof in Mpumalanga verskyn nadat hy hom glo op sosiale media as polisieminister Bheki Cele voorgedoen het. Nkosi sal weer op 11 Augustus 2022 in die hof verskyn, het lt.kol. Philani Nkwalase, Valke-woordvoerder, gesê. Die Valke se eenheid vir ernstige kommersiële misdaad het saam met ŉ kuberveiligheidondersoekspan ondersoek begin instel nadat inligting op sosiale media versprei is dat Cele op 13 April 2020 sou aankondig dat drankwinkels heropen. Cele het egter geen amptelike sosialemediaprofiele nie en drankwinkels was nog destyds gesluit as deel van die afsonderingsmaatreëls ingevolge die Covid-19-pandemie. Volgens Nkwalase het voorlopige ondersoek aan die lig gebring dat daar ongeveer 161 Facebook-profiele en twee Facebook-groepe was wat Cele se naam en foto’s gebruik het en hulle as die minister voorgedoen het. Een persoon is reeds in Desember in verband hiermee gevonnis. Mzomusha Hlongwane (25) is ook aan een van die Facebook-rekeninge gekoppel en het die eerste keer op 30 September 2021 in die Bergville-landdroshof in KwaZulu-Natal verskyn. Hy het skuldig gepleit op die aanklagte teen hom en is in Desember ŉ boete van R1 000 met ŉ alternatief van 30 dae gevangenisstraf opgelê vir die oortreding van die Rampbestuurwetregulasies. Hlongwane is verder ŉ boete van R2 000 of twee maande gevangenisstraf vir bedrog opgelê, wat vir vyf jaar opgeskort is op voorwaarde dat hy nie skuldig bevind sal word aan bedrog oor die tydperk van skorsing nie. Volgens Nkwalase word nog inhegtenisnemings verwag namate die ondersoek na ander verdagtes voortduur.